b'\n_START_ARTICLE_\nSobekhotep III.\n_START_SECTION_\nDru\xc5\xbeina\n_START_PARAGRAPH_\nFaraonova dru\xc5\xbeina je znana iz ve\xc4\x8d virov. Na spomeniku na otoku Sehel je upodobljen skupaj z o\xc4\x8detom Mentuhotepom. Njegova mati je bila Juhetibu ali Juhejebu. Imel je brata Seneba in Kakaua in polsestro Reniseneb. Slednja je bila h\xc4\x8derka Juhetibu in njenega drugega mo\xc5\xbea Dedusobeka._NEWLINE_Sobekhotep III. je imel dve \xc5\xbeeni:  Senebhenas in Neni. Stela iz Koptosa, ki je zdaj v Louvreu (C8), omenja Neniini h\xc4\x8derki Juhetibu in Dedetanket. Juhetibino ime je napisano v kartu\xc5\xa1i. Bila je druga faraonova h\xc4\x8derka v zgodovini Egipta, ki jo je doletela tak\xc5\xa1na \xc4\x8dast. _NEWLINE_Senebhenas  je skupaj s Sobekhotepom III. upodobljena na oltarju na otoku Sehel in na steli v Vadi el-Holu. Na steli je Sobekhotep III. upodobljen pred bogom Montujem, od katerega prejema ankh in uas-\xc5\xbeezlo. Sobekhotepa spremljajo o\xc4\x8de Mentuhotep, mati Juhetibu in \xc5\xbeena Senebhenas.\n_START_SECTION_\nVladanje\n_START_PARAGRAPH_\nSobekhotep III. je kljub temu, da je vladal samo \xc5\xa1tiri leta in \xc5\xa1tiri mesece,  uspel zgraditi ve\xc4\x8d zgradb. V Montujevem templju v Medamudu je dodal napise  in v El Kabu zgradil kapelo. Na otoku Sehel na Nilu so odkrili oltar z njegovim imenom._NEWLINE_Odkrili so tudi veliko skarabejskih pe\xc4\x8datnikov z njegovim imenom. Na njih je omenjen kot nadzornik vladarjeve mize Sobekhotep, prvorojenec nadzornika vladarjeve mize Mentuhotepa. Iz napisa je mo\xc4\x8d sklepati, da so pe\xc4\x8dati iz obdobja pred njegovim prihodom na prestol._NEWLINE_Sobekhotep III. je bil prvi iz skupine vladarjev iz Trinajste dinastije, o katerem obstajajo zgodovinski zapisi. Vsi ti vladarji so znani po velikem \xc5\xa1tevilu gradenj, pe\xc4\x8datnikov in zasebnih spomenikov, kar bi  lahko pomenilo, da je bilo v tem obdobju stanje v Egiptu dokaj stabilno.'